Imtella' Settembru 6, 2021 L-Awtoritajiet Iżraeljani għaddejjin bi tfittxijiet għal sitt Palestinjani li ħarbu minn ħabs li hu meqjus l-aktar wieħed sigur fil-pajjiż. Jidher li l-irġiel ħarbu minn mina li għal xhur sħaħ ħafru taħt iċ-ċella tagħhom. Din waslithom għat-triq barra l-ħabs. L-uffiċjali tal-ħabs indunaw li dawn ħarbu wara li kellmuhom xi bdiewa li nnutaw lill-irġiel jiġru mill-għelieqi. Minn hemm il-ħaddiema tal-ħabs bdew jgħoddu l-priġunieri u ndunaw li hemm sitta nieqsa. Fost l-irġiel li ħarbu hemm l-ex mexxej ta' grupp militanti Al-Aqsa Martyrs' Brigade. Din il-ħarba qed tiġi deskritta bħala falliment kbir ta' sigurtà u intelliġenza. Il-gruppi militanti Palestinjani ddeskrivew dak li seħħ bħala att erojku.